รัฐบาล พร้อมผลักดันชุมชนเข้มแข็ง ดึงดูดรายได้จากนักท่องเที่ยวอย่างยั่งยืน
รัฐบาลพร้อมผลักดันชุมชนเข้มแข็ง ดึงดูดรายได้จากนักท่องเที่ยวอย่างยั่งยืน ด้วยสินค้าโอทอปและการท่องเที่ยวเชิงธรรมชาติในพื้นที่ พร้อมยกตัวอย่างเมืองลับแล จังหวัดอุตรดิตถ์ เป็นเมืองต้นแบบท่องเที่ยวและมีทุเรียนหลงลับแลเป็นที่รู้จักของตลาดต่างประเทศ

นายสมหวัง พ่วงบางโพ รองอธิบดีกรมพัฒนาชุมชน กล่าวถึงโครงการชุมชนท่องเที่ยว โอทอป นวัตวิถี ผ่านรายการเดินหน้าประเทศไทย ว่า  โครงการนี้เป็นส่วนหนึ่งในโครงการไทยนิยมยั่งยืน ที่รัฐบาลมุ่งลดความเหลื่อมล้ำให้ประชาชนมีรายได้และมีงานทำมากขึ้น ส่งเสริมให้นำสินค้าที่พัฒนาได้จากฝีมือและมีอยู่ในพื้นที่ตนเองมาจำหน่ายสร้างรายได้  โดยที่ผ่านมารัฐบาลส่งเสริมและพัฒนาสินค้าโอทอปให้มีความก้าวหน้าอย่างต่อเนื่อง เพื่อเติบโตอย่างก้าวกระโดด ซึ่งล่าสุดปีนี้สามารถผลักดันสร้างมูลค่ารายได้จากสินค้าโอทอปได้ถึง 1.53 แสนล้านบาทแล้ว และรัฐบาลยังอยู่ระหว่างการผลักดันสินค้าโอทอปให้เป็นที่รู้จักของนักท่องเที่ยวทั้งชาวไทยและต่างชาติ เพื่อให้เป็นอีกปัจจัยสำคัญดึงดูดการท่องเที่ยว ทำให้ชุมชนมีโอกาสจำหน่ายสินค้าหลายช่องทางมากขึ้นด้วย ที่ปัจจุบันมีโครงการนำสินค้าโอทอปเชื่อมโยงภาคการท่องเที่ยว เช่น พิจารณาการเชื่อมโยงใน 22 เมืองหลัก 55 เมืองรอง หรือชุมชนขนาดเล็ก ที่รัฐบาลจะคัดเลือกชุมชนที่มีศักยภาพและมีความพร้อมในการเข้าไปส่งเสริมและพัฒนาสินค้าชุมชน เพื่อทำให้ชุมชนดังกล่าวดึงดูดการท่องเที่ยวและสินค้าโอทอปเป็นที่รู้จักกว้างขวางมากขึ้น

นอกจากนี้ ยังยกตัวอย่างเมืองลับแล จังหวัดอุตรดิตถ์ ที่นับเป็นอีกหนึ่งเมืองต้นแบบดึงดูดการท่องเที่ยวไทย เพราะประชาชนมีวิถีชีวิตและทำเลอยู่กับธรรมชาติได้อย่างมีคุณภาพ ประชาชนในพื้นที่ส่วนใหญ่เล็งเห็นศักยภาพของพื้นที่ ทำการเกษตรปลูกทุเรียนสายพันธุ์หลงลับแลที่สร้างชื่อเสียงเป็นที่รู้จักทั้งในและต่างประเทศ ปัจจุบันมีการส่งเสริมการท่องเที่ยว ด้วยการจัดกิจกรรมนำนักท่องเที่ยวชมสวนทุเรียนและการพัฒนาตลาดสินค้าโอทอปทั้งการแปรรูปสินค้าเกษตรอย่างทุเรียนกวน  ทุเรียนทอด  น้ำพริกทุเรียน ทำให้ประชาชนในพื้นที่มีรายได้ยั่งยืน